**Българската добивна индустрия – с умерен оптимизъм за своето устойчиво развитие през 2016 г.**

* 3/4 от членовете на БМГК са умерени оптимисти за развитието на бранша и на собствените си компании за 2016 г.;
* Намалява външният корупционен натиск върху бранша;
* През 2015 г. не са се изпълнили очакванията на добивните компании.

**София – ХХ.06.2016 г.** Българските добивни компании запазват своята увереност в устойчивото развитие на бранша през настоящата година. Три четвърти от тях са умерени оптимисти за бизнес-климата в страната, в т.ч. и в бранша, за 2016 г. Тази позиция се подсилва и от тенденцията за намаление на корупционния натиск върху минерално-суровинната индустрия.

Това сочат данните от вътрешно проучване сред членовете на Българска минно-геоложка камара, проведено в рамките на Общото й събрание на 14.04.2016 г.

Прогнозните планове за 2016 г. на компаниите от минерално-суровинната индустрия сочат, че общо **43% планират мерки за растеж или за запазване на нивата от 2015 г.** В това число се включват членове на БМГК, които или планират увеличаване на производството, или запазването му на нивата от 2015 г. , или увеличаване на инвестиционната си програма. Сумарният резултат говори за стремеж за укрепване на пазарния им дял и за отговорно управление на компаниите.

В допълнение 14% от отговорилите предвиждат увеличение на персонала в резултат на очакванията им за нарастване на обемите работа. Картината се допълва от 16% от компаниите, които заявяват, че търсят нови канали за продажба.[[1]](#footnote-1)

При отговора на въпроса за намеренията им за 2016 г., 14% отговарят, че планират увеличение на персонала. Това е пореден признак на оптимизъм в нагласите, както и за готови реални планове за увеличаване обема работа в компаниите.

„Сред отличаващите специфики на нашия бранш е отличното планиране на дейностите и оттук – високата степен на устойчивост на промените на нашите компании. Цикличността в цените на суровините е външен фактор, с който ние се съобразяване. Тя влияе изключително много на нашите бизнес планове. Комбинацията от тези специфики – **нестабилни борсови цени, планиране на високо ниво и „търпение“ спрямо промените в бизнес средата** – смятам, че предопределят и нагласите в бранша. – каза **проф. д-р Лъчезар Цоцорков,** председател на УС и на БМГК. „Очакванията на нашите експерти и колеги са базирани на данни и прогнози, които сочат, че изходът от кризата с цените на суровините, макар да не е близо, то - предстои. Според тях, вече сме извървели по-дългия път и сега се очаква запазване на цените на тези стабилни, макар и ниски нива.“

Умереният оптимизъм в бранша се допълва от подобряващите се показали за усещането на **корупционен натиск**. Тенденцията за нейното намаляване започва още след втората анкета сред членовете на БМГК през 2009 г. и върви стремглаво надолу, достигайки до 13% през 2012 г. В следващите 2 години тя бележи ръст – отбелязан от 26% през 2014 г. За изминалата 2015 г. усещането за корупционен натиск е на ниво от 21% и дава основания за заключения, че се завръща към ниските нива. Детайлният поглед върху рудодобивните компании само показва, че те усещат натиск единствено от неправителствения сектор.

**Очаквания на добивната индустрия за 2016 г. Оценка на 2015 г. / Детайли и таблици**

Съдържание на приложенията

[Бизнес климат 2016 1](#_Toc453060441)

[Производство през 2016 г. 2](#_Toc453060442)

[Инвестиции през 2016 г. 2](#_Toc453060443)

[Планирани инвестиции – сравнение по години (2014 - 2016) 3](#_Toc453060444)

[БИЗНЕС КЛИМАТ 2015 - оценка 4](#_Toc453060445)

[Обща картина 4](#_Toc453060446)

[Производство и персонал 5](#_Toc453060447)

[Структура на инвестициите 5](#_Toc453060448)

[Проблемни зони 6](#_Toc453060449)

[Корупция 7](#_Toc453060450)

[За анкетата 8](#_Toc453060451)

[За Българска минно-геоложка камара 8](#_Toc453060452)

# Бизнес климат 2016

Очакванията за **бизнес климата** през 2016 г. ясно оформят две групи сред добивните компании: 3/4 са умерени оптимисти, докато умерените песимисти са 1/4. През 2016 г. отсъстват крайните оптимисти и песимисти. Тези отговори сякаш са „прелели“ в двете по-умерени категории.

Запазва се тенденцията от последните 3 г. за положителна нагласа на бранша към бизнес климата.

# Производство през 2016 г.

През 2016 г. 14% от компаниите, участвали в запитването, имат намерение да *увеличат своето производство* и 16% планират *увеличение на инвестиционната си програма*, като 13% ще запазят своето производство. Сумарно това дава 43% деклариран стремеж за устойчиво развитие, при само 1% декларирано намаляване на производството и 5% намаляване на инвестиционната програма.

В допълнение 14% от отговорилите предвиждат *увеличение на персонала*. Запазва се и относително високият дял на компаниите, които се насочват към търсене на нови канали за продажба (16%).[[2]](#footnote-2)

# Инвестиции през 2016 г.

**Инвестициите**, които най-много от анкетираните компаниите планират през 2016 г. са в ново оборудване (15%), подобряване условията на труд (14%) и повишаване квалификацията на персонала (14%). Тези резултати говорят за стратегическо планиране за запазване на кадрите и повишаване нивото на безопасност в добивните компании.

Внимание заслужават и резултатите за подобряване на енергийната ефективност (11%) и опазване на околната среда (10%). В комбинация с предходните показват отговорното отношение на членовете на БМГК към устойчивото развитие.

# Планирани инвестиции – сравнение по години (2014 - 2016)

Сравнението за последните 3 години показва постоянен фокус върху персонала на компаниите – от подобряване на условията на труд (12%, 16%, 14%) до повишаване квалификацията им (19%, 14%, 15%).

Големите разлики се откриват при инвестиране в нови технологии (вариация от 7% през годините) и ново оборудване (вариация от 9% през годините). През 2016 г. включихме нов отговор – „иновации“ – и 13% от отговорилите са го маркирали.[[3]](#footnote-3) Тези резултати говорят за това, че добивната индустрия разчита на технологиите и подобренията в процесите за своята работа, но и за това, че компаниите следят тенденциите и планират инвестиции, които да ги трансформират в лидери и да запазят водещите им позиции. Освен това комбинацията между технологии и иновации води не само до икономии от тяхното внедряване (и от мащаба в отделни случаи), но и до опазване на околната среда и повишаване на безопасността.

Като стабилни могат да се определят и инвестициите в опазване на околната среда (вариация от 4% през годините) и разширяване на производството (5% вариация).

На двата полюса като тенденции са разширяване на външно-търговската дейност и подобряване на енергийната ефективност. Резултатът на първия говори за „свиване“ на износа и фокусиране на дейността на членовете на БМГК само в България. Докато втората показва осъзната нужда за инвестиране в не-енергоемки технологии и/или заместване на съществуващи с по-ефективни. Може да се дължи и до промяна на производствени процеси и тяхната коренна трансформация с оглед пестене на енергия.

# БИЗНЕС КЛИМАТ 2015 - оценка

## Обща картина

Оценката на компаниите за бизнес климата в страната през 2015 г. е предимно положителна (52%). Този резултат продължава тенденцията от предходната година, с тази разлика, че абсолютният брой отговорили намалява с 13% (при 65% през 2015 г.).

Увеличава броят на тези, които не отчитат разлика между двете години (2015 и 2014 г.). На фона на кризата с цените на металите, политическата нестабилност (2014 г.) и зависимостта на българската икономика от европейските фондове, това може да се тълкува като добра новина.

Другата позитивна новина тук е и намаляващият брой компании, които определят предходната година като неуспешна. Това са 19% (близо 1/5 от анкетираните), което пък е най-ниската стойност на този отговор от 2012 г. насам.

## Производство и персонал

През 2015 г. близо 1/5 от анкетираните заявяват, че са увеличили своето **производство.** Увеличението може да се дължи както на нарастващ пазарен дял (и навлизане на нови пазари) в резултат на подобряващата се икономика, повишен износ и увеличаващо последващо производство. Но може да се дължи (в „Рудодобив“) на мерки за компенсиране на намаляващите цени на металите на световните борси.

Инвестициите през 2015 г. са на нивото от 2013 г. (13%).

По отношение на **персонала**, фирмите, които са наели нови служители достигат 13% (с 3% повече от 2015 г.). Като близо 1/5 от анкетираните са увеличили заплатите на своите колеги (19%). Това е най-високата цифра от 2013 г. насам.

Предприелите съкращения възлизат на 9% от анкетираните, което би могло да означава, че няма съществени промени в кадровото състояние на дружествата. Като антикризисна мярка с цел запазване на персонал се разчитат и 2% намаление на заплатите на служителите си.

## Структура на инвестициите

По отношение на **структурата на направените инвестиции**, няма съществени промени от 2013 г. насам. Компаниите от бранша са инвестирали в *ново оборудване* (18% - непроменен спрямо 2015 и 2014 г.), *повишаване квалификацията на персонала* (19% - най-висок от последните 2 години), подобряване *условията на труд* (16% - с 5% по-малко от 2015 г. и 2014 г.), и в *опазване на околната среда* (12%, което е най-високият процент от последните 2 г.)

Обновяването в *технологично отношение* (10%), в т.ч. и внедряване на иновации и повишаване на *енергийната ефективност* (8%), показват стабилният тренд в бранша за търсене на нови решения за повишаване на конкурентоспособността и намаляване на екологичния отпечатък на компаниите.

През 2015 г. само 5% от отговорилите са успели да *разширят своето производство.* Което е в обратна зависимост към отговорилите, че 2015 г. е била успешна за тях и са увеличили производството (19%).

От друга страна 8% от компаниите са успели да *разширят своята външно-търговска дейност*.

## Проблемни зони

За поредна година водещо място сред **основните проблеми**, с които са се сблъсквали повечето добивни компании през 2015 г. са **неефективност на държавните институции** (18%) и **мудност в работата на администрацията** (19%). Следват ги отново *нелоялната конкуренция от сивия сектор* (15%) и *последиците от финансовата и икономическа криза* (11%).

Особеностите на бизнес средата са отговорите за *невъзможност за събиране на вземания* (8%, намаление с 3% спрямо 2015 г.), *затруднен достъп до финансиране* (5%, увеличение с 1% спрямо 2015 г.) и *проблеми с реализация на продукцията* (1%). Причини за тях не са посочени. Изводите от тук може да са, че макар да намалява броя на компаниите, които доставят, а не им се плаща изцяло, все още има неизчистени задължения.

Пример в това отношение е „Мини Марица-изток“ ЕАД – държавната въгледобивна компания, която страдаше от хроничен недостиг на ликвидност през последните 2-3 години. Това се дължеше на забавените или спрени плащания от т.нар. американски ТЕЦ-ове.

Задлъжнялостта на компаниите и процентът несъбрани вземания е показател, който трябва да се следи, защото той показва в каква степен компаниите могат да устоят при ниска или нулева ликвидност. Което повишава нивото на финансов риск и на способностите им да оцеляват. Интересен е фактът, че логистичните компании доставят оборудване както за добивни, така и за строителни, преработвателни и т.н. компании. Така че при несъбрани вземания, влияние оказват и други браншове.

## Корупция

Делът на анкетираните компании, които са попадали в **корупционни схеми** през 2015 г. (79%) е намалял спрямо 2014 г. (82%), но се е увеличил спрямо 2015 г. (74%).

Увеличението е главно в НПО-сектора (10%), като тук ръстът е 100% - през предходните години е нямало отчетен глас за тях. Като „стабилно“ се очертава корупционният натиск от страна на държавните, общинските и други източници (3% всеки). Не е заявен или не се наблюдава натиск от страна на областните администрации.

## За анкетата

На 14 април 2016 г. се състоя редовното годишно Общо събрание на Българската минно-геоложка камара, на което беше проведена традиционната анкета сред присъстващите представители на членовете на организацията.

Анкетата включи от три групи въпроси:

* Оценката на компаниите за бизнес климата в страната за 2015 г.;
* Очакванията им за 2016 г.;
* Оценка за дейността на БМГК през 2015 г. – информация за вътрешно на БМГК ползване.

## За Българска минно-геоложка камара

Българска минно-геоложка камара е учредена на 09.08.1991 г. от 18 търговски дружества. Днес в нея членуват 116 компании, които осигуряват висока представителност в 8 подотрасли: геология, добив на нефт и газ, въгледобив, рудодобив, индустриални минерали, скално-облицовъчни материали, инертни и строителни материали, логистика. Камарата е член на КРИБ, БСК, Евромин, Еврокол и активно участва в Българска мрежа на Глобалния договор на ООН.

Мисията на БМГК е да защитава интересите на своите членове в съответствие с принципите на пазарната икономика, устойчивото развитие и етичните норми и стремейки се към основната си визия.

За дългосрочно развитие като национално представителната браншова организация на работодателите със значим принос за подобряване на бизнес условията за развитие на отрасъла и социално- икономическия просперитет на страната.

Девизът на БМГК е: „Силни заедно!“

БМГК е организатор на Европейски минен бизнес форум – 13.09.2016 г., София.

Повече на [www.embf.eu](http://www.embf.eu)

**За контакт:**

Даниел Киряков

Експерт „Връзки с обществеността“

[Daniel.kiryakov@bmgk-bg.org](mailto:Daniel.kiryakov@bmgk-bg.org); M: +359 879889242

1. Резултатите са базирани на отговорите на членове на въпроса „Какви планове имате да реализирате през 2016 г., който съдържа 11 отговора, за които няма ограничение в отговорите. [↑](#footnote-ref-1)
2. Въпросът за плановете през 2016 г. съдържа 11 отговора. Компаниите предпочитат да отговорят като маркират този отговор, който най-точно характеризира тяхната стратегия. [↑](#footnote-ref-2)
3. Добавянето на нов отговор статистически води до намаляване на резултата на останалите отговори. Тук изследваме както нагласите към иновациите, така и запазване на тенденции към останалите отговори. [↑](#footnote-ref-3)